**Csányoszró Község Önkormányzat Képviselő-testületének**

**4/2015. (II. 27.) önkormányzati rendelete**

#### a települési támogatásról és az egyéb szociális ellátásokról

Csányoszró Község Önkormányzat Képviselő-testülete a Magyarország Alaptörvénye 32. cikk (2) bekezdésében, valamint a szociális igazgatásról és szociális ellátásokról szóló 1993. évi III. törvényben kapott felhatalmazás alapján a következő rendeletet alkotja.

**I. Fejezet**

**Általános szabályok**

1. § (1) A rendelet hatálya kiterjed a Csányoszró Község Önkormányzata illetékességi területén lakóhellyel, tartózkodási hellyel rendelkező személyekre.

(2) Az (1) bekezdés tekintetében alkalmazni kell a szociális igazgatásról és szociális ellátásokról szóló 1993. évi III. törvény (a továbbiakban: Szt.) 3. § (1)-(3) bekezdéseit és a 7. § (1) bekezdését.

(3) Az e rendeletben meghatározott hatásköröket eltérő rendelkezés hiányában a képviselő-testület gyakorolja.

2. § (1) Az e rendeletben szabályozott valamennyi szociális ellátásra érvényes értelmező rendelkezéseket és az általános eljárási szabályokat az Szt. 4–16. §-a határozza meg.

(2) Az adott ellátásnál alkalmazandó sajátos eljárási szabályok az adott ellátáshoz kapcsolódva kerülnek meghatározásra.

(3) A szociális igazgatási eljárásra vonatkozó eljárási szabályokat az Szt. 5. § (1) bekezdése szerint kell alkalmazni.

(4) Az eljárást:

*a)* az önkormányzati hivatalnál szóban vagy írásban előterjesztett kérelemre kell, vagy

*b)* hivatalból lehet

megindítani.

(5) A kérelmet a jogszabályokban, illetve az e rendeletben meghatározott dokumentumokkal – igazolásokkal, nyilatkozatokkal – együtt kell benyújtani.

(6) Az e rendeletben meghatározott vagyoni helyzetre vonatkozó feltétel meglétét a pénzbeli és természetbeni szociális ellátások igénylésének és megállapításának, valamint folyósításának részletes szabályairól szóló 63/2006. (III. 27.) Korm. rendelet 1. számú melléklete szerinti vagyonnyilatkozat benyújtásával kell igazolni. A vagyonnyilatkozat II. részét - a nyomtatványon szereplő tájékoztató szövegtől eltekintve - az adott ellátásnál meghatározott személyi körre vonatkozóan kell kitölteni.

(7) A hiányosan előterjesztett kérelmek ügyében a hiánypótlási felhívást a kérelem beérkezésétől számított 5 munkanapon belül meg kell tenni.

(8) Ha a szociális ellátás iránti igényt nem a jogosult terjeszti elő az eljárást hivatalból kell megindítani.

3. § A kérelmezőnek a kérelemben, illetve az annak mellékleteként benyújtott dokumentumokban feltüntetett jövedelem-adatokat az Szt. 10. §-ában meghatározottak szerint kell igazolnia.

4. § (1) A pénzbeli ellátások kifizetése utalással vagy készpénzben történik.

(2) A polgármester joga, hogy az általa rendkívül indokolt esetnek minősülő helyzetekben utasítást adjon az eseti pénzbeli ellátások házipénztárból készpénzben történő kifizetésére.

5. § (1) A rendszeres pénzbeli települési támogatásokat utólag, minden hónap 5-ig kell folyósítani.

(2) Az eseti pénzbeli települési támogatásokat a határozatban meghatározott időpontig kell folyósítani.

(3) A természetbeni települési támogatások biztosításának szabályait, határidejét, formáját a vonatkozó határozat rendezi.

(4) A rendszeres települési támogatás a támogatásról rendelkező határozatban megjelölt időponttól illeti meg az érintettet azzal, hogy a jogosultság kezdő hónapjában a havi támogatás teljes összegét kell folyósítani.

**II. Fejezet**

**Pénzbeli szociális ellátások**

6. § (1) Az önkormányzat képviselő-testülete e rendelet alapján a jogosult részére települési támogatást nyújt.

7. § A pénzbeli települési támogatás formái:

Eseti települési támogatás:

*a)* települési létfenntartási támogatás,

*b)* települési temetési támogatás;

*c)* települési gyermeknevelési támogatás,

**1. Települési létfenntartási támogatás**

8. § (1) Települési létfenntartási támogatásra jogosult az a személy, aki önmaga, illetve családja létfenntartásáról más módon nem tud gondoskodni, és akinek családjában az egy főre jutó jövedelem az öregségi nyugdíj mindenkori legkisebb összegének 100 %-át nem haladja meg.

(2) A kérelmezőnek a kérelmében indokolnia kell a települési létfenntartási támogatásra való rászorultságát.

(3) A települési létfenntartási támogatás nyújtható eseti, vagy rendszeres települési támogatás formájában.

9. § (1) Eseti települési létfenntartási támogatást naptári évben maximum két alkalommal lehet megállapítani

(2) Az egy alkalommal megállapított eseti települési létfenntartási támogatás maximális összege 10.000 Ft.

(3) Amennyiben a kérelmező szociális helyzete indokolja, méltányossági eljárás keretében 10.000 Ft-nál magasabb, de 50.000 Ft-ot el nem érő létfenntartási támogatás is megállapítható. A méltányossági eljárást a polgármester kezdeményezi.

10. § Az eseti települési létfenntartási támogatásra való jogosultságról

(1) a 9.§ (2) bekezdés szerinti esetben az önkormányzat képviselő-testületének felhatalmazása alapján, átruházott hatáskörben a polgármester,

(2) a 9. § (3) bekezdés szerinti esetben a képviselő-testület dönt.

**2. Települési temetési támogatás**

11.§ (1) Csányoszró Község Önkormányzati Képviselő-testülete települési temetési támogatást nyújt annak a csányoszrói lakosnak, aki a meghalt csányoszrói lakos eltemettetéséről gondoskodott.

(2) A temetési segély összege a saját jogú öregségi nyugdíjminimum összege.

(3) A kérelemhez, a kérelem benyújtásával egyidejűleg csatolni kell a temetés költségeiről- a kérelmező vagy a vele azonos lakcímen élő közeli hozzátartozója nevére – kiállított számla eredeti példányát, az elhunyt személy halotti anyakönyvi kivonatát.

(4) A temetési segély megállapításával kapcsolatos hatáskört a képviselő-testület a polgármesterre ruházza át.

**3. Települési gyermeknevelési támogatás**

12. § (1) Települési gyermeknevelési támogatásra jogosult az a személy, akik létfenntartását veszélyeztető élethelyzetbe került a gyermekneveléshez kapcsolódó, alkalmanként jelentkező többlet kiadások miatt, és ezért anyagi segítségre szorul.

(2) Az (1) bekezdés szerint támogatást kérelmezni lehet a gyermek iskoláztatásához, mindennapi létszükségleteinek biztosításához.

(3) Az (1) bekezdés szerinti támogatást kérelmező akkor van létfenntartást veszélyeztető élethelyzetben, ha a családjában az egy főre jutó jövedelem az öregségi nyugdíj mindenkori legkisebb összegének 200 %-át nem haladja meg.

(4) A települési gyermeknevelési támogatást eseti jelleggel kell nyújtani. A támogatást egy naptári évben maximum 3 alkalommal lehet megállapítani.

(5) Az egy alkalommal megállapított eseti települési gyermeknevelési támogatás maximális összege

*a)* gyermek esetén 10.000 Ft,

*b)* fiatal felnőtt esetén 20.000 Ft,

(6) Hátrányos helyzetű gyermek települési támogatásra való jogosultságról az önkormányzat képviselő-testületének felhatalmazása alapján, átruházott hatáskörben a polgármester dönt.

**III. Fejezet**

**Természetben nyújtott szociális ellátások**

13. § (1) A természetben nyújtott szociális ellátások körében az önkormányzat köztemetést biztosít.

(2) A pénzbeli települési támogatást megállapító határozat kimondhatja, hogy a támogatást természetben kell biztosítani. A határozatnak rögzítenie kell a természetbeni nyújtott ellátás konkrét formáját.

(3) A (2) bekezdés szerinti esetben a természetbeni ellátás formái a következők lehetnek:

*a)* gyermekintézmények térítési díjának kifizetése, vagy

*b)* tankönyv - és tanszervásárlás, vagy

*c)* Erzsébet utalvány, vagy

*d)* vásárlási utalvány, vagy

*e)* anyagok, eszközök közvetlen megvásárlása, vagy

*f)* szolgáltatások szolgáltató részére történő megfizetése, vagy

*g)* tüzelő vásárlás.

(4) A (3) bekezdés a), b), f) pontjai szerinti természetbeni ellátást lehetőség szerint közvetlenül az ellátó intézménynek, a forgalmazónak, a szolgáltatást nyújtónak kell folyósítani.

## 1. Köztemetés

14. § (1) A köztemetés költségét nem lehet a helyben szokásos legolcsóbb temetési költségnél magasabb összegben megállapítani.

(2) A köztemetés elrendelésével kapcsolatos hatáskör gyakorlását a képviselő-testület a polgármesterre ruházza.

(3) A helyben szokásos legolcsóbb temetési költség 154.000 Ft.

**IV. Fejezet**

**Szociális alapszolgáltatások**

15. § A települési önkormányzat a személyes gondoskodás körében

*a)* az étkeztetés,

*b)* a családsegítés és

*c)* a házi segítség nyújtás

szociális alapszolgáltatási formák igénybevételi lehetőségét biztosítja.

## 1. Étkeztetés

16. § (1) Az étkeztetés keretében azoknak a szociálisan rászorultaknak a legalább napi egyszeri meleg étkezéséről kell gondoskodni, akik megfelelnek az Szt. 62. § (1) bekezdésében meghatározott feltételeknek.

(2) Az önkormányzat az étkeztetést a SZOCEG KHT-val kötött megállapodás útján biztosítja.

## 2. Házi segítségnyújtás

17. § Az önkormányzat a házi segítségnyújtási feladatot a SZOCEG Kht.–vel kötött szerződés útján látja el.

## 3. Családsegítés

18. § Az önkormányzat a családsegítés körébe tartozó feladatait a Sellyei Családsegítő és Gyermekjóléti Szolgálat közreműködésével látja el.

**V. Fejezet**

**Az újszülöttek családjának támogatása**

19.§ (1) Az önkormányzat képviselő-testülete a gyermek(ek) születését követően egyszeri támogatásban részesíti az újszülött családját.

(2) A támogatás mértéke gyermekenként a saját jogú öregségi nyugdíj legkisebb összegének 100 %-a.

(3) A támogatás folyósításának feltétele, hogy a szülők valamelyike a szülés napját megelőzően legalább 1 éves Csányoszró községi állandó lakóhellyel rendelkezzen és életvitelszerűen Csányoszró községben lakjon.

(4) Az újszülöttek családjának támogatása megállapításával kapcsolatos hatáskört Csányoszró polgármestere gyakorolja.

**VI. Fejezet**

**Záró rendelkezések**

20. § (1) E rendelet 2015. év március hó 1. napján lép hatályba.

(2) Hatályát veszti Csányoszró Község Önkormányzata Képviselő-testülete pénzbeli és természetben nyújtott szociális és egyes személyes gondoskodást nyújtó ellátásokról szóló 14/2013. (XII.30.) önkormányzati rendelete, továbbá Csányoszró Község Önkormányzata Képviselő-testülete a pénzbeli és természetbeni gyermekvédelmi támogatásokról, valamint a személyes gondoskodást nyújtó gyermekvédelmi alapellátásokról szóló 15/2013. (XII.30.) önkormányzati rendelete.

Kelt: Csányoszró, 2015. február 23.

P.H.

jegyző polgármester

Záradék:

A rendeletet a mai napon kihirdettem.

Kelt: Csányoszró, 2015. február 27.

P.H.

jegyző